En encyklopædi er en samling af tekst, figurer, billeder, lyd og/eller video, der beskriver den menneskelige viden enten i almindelighed eller inden for et afgrænset felt.
En encyklopædi kan være "generel", så den indeholder artikler om alle mulige emneområder. "Den Store Danske Encyklopædi" og Wikipedia er generelle encyklopædier. Den kan også være "specifik", så den specialiserer sig i et enkelt eller nogle få emneområder (eksempelvis fysik eller medicin). En encyklopædi er tilnærmelsesvis det samme som et leksikon, dog har en encyklopædi længere og mere uddybende artikler. 
Den store "Encyclopédie, ou dictionnaire raisonné des sciences, des arts et des métiers" var en tidlig - og den første "moderne" - encyklopædi, hvis første bind udkom i Frankrig i 1751, med Denis Diderot og Jean le Rond d'Alembert som hovedredaktører. Danmarks første encyklopædi er "Conversations-Lexicon eller encyclopædisk Haandbog over de i selskabelig Underholdning og ved Læsning forekommende Genstande, Navne og Begreber (osv.), med adskillige Forandringer og Tillæg overs. efter den tyske Originals sidste Oplag" (28 bind, 1816-28). ("Læs mere..")
